विशम्भर थानवी की कहानी- सपने
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Vishambhar Thanvi - Sapne
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
शर्बरी, विशी, पाखी व शन्मुखा चारों बाग़ीचे से लौटते वक़्त सीधे रुकीं कालिन्दी के यहां।
शन्मुखा ने डोर बेल बजाई।
कालिन्दी ने दरवाज़ा खोला, तो चौंक गई, ‘तुम सब और इस समय!’
पाखी ने कहा, ‘बस सुबह-सुबह यहां से गुज़र रहे थे तो आपकी याद आ गई।’ चारों ने बिना उत्तर की प्रतीक्षा किए घर में प्रवेश किया। कालिंदी सकपका गई।
कालिंदी ने सबसे बैठने का आग्रह किया।
विशी ने सीधे बात शुरू की,‘दीदी, क्या बात है? आजकल आप बहुत सी परेशान दिखती हो?’
इतना सुनते ही कालिंदी का सब्र आंसुओं में तब्दील हो गया। कोरोना के चलते पति के देहांत व कम्पनी की नई पॉलिसी से, मुसीबतों का पहाड़ टूट गया। गांव में बूढ़े सास-ससुर को घर खर्च भेजना मकान की ईएमआई चुकाना, और ऊपर से नौकरी जाने की टेंशन इन सब से मैं परेशान थी ही। अब नई मुश्किल आ गई है। जैसे-जैसे जॉब में तकनीकी बढ़ रही है मैं स्वयं को उसमें ढाल नहीं पा रही हूं। तकनीकी की सीमित जानकारी जॉब पर संकट ले आई। बॉस का अल्टीमेटम है कि खुद को अपडेट करो या रिज़ाइन करो।’ इतना कह कालिंदी रोने लगी।
विशी ने कालिंदी को ढांढस बंधाया, ‘हमारी कम्पनी डिजिटल होम ट्रेनिंग देती है।’
विशी ने किसी को फोन किया और फिर कहा, ‘कालिंदी दीदी, घबराने की जरूरत नहीं है। कल रात्रि 9 बजे से अंतरा आएगी जो आपके लिए घर पर ही प्रशिक्षण की व्यवस्था करेगी।’ सब ठीक होगा की सांत्वना के साथ चारों अपने-अपने घर के लिए निकल पड़ीं।
कालिंदी निश्चित भविष्य के सपने बुनने लगी।